Tiltale mot sykepleier i Nord-Trøndelag henlegges
Sykepleieren ble tiltalt for uaktsomt drap på den 84 år gamle kvinnen, men nå er saken mot henne henlagt etter at patologen har kommet med en ny rapport. – I den rapporten modifiserte patologen seg i forhold til den første rapporten hvor det sto at det helt klart var en for stor injeksjon av morfin som var dødsårsaken, sier statsadvokat Kaia Strandjord til Trønder-Avisa. Den nye rapporten peker på flere andre mulige dødsårsaker, og derfor mener Strandjord at grunnlaget for tiltalen har falt bort. Familien til den 84 år gamle kvinnen kommer til å påklage henleggelsen. Ifølge tiltalen som ble tatt ut tidligere i år, fikk 84-åringen 52,5 milligram morfin intravenøst fordelt på tre sprøyter over en periode på to timer og 25 minutter. Kvinnen døde 25. august 2016, i underkant av sju timer etter at hun fikk den første sprøyten. Sykepleieren har fortsatt i den samme stillingen etter dødsfallet. Forsvareren hennes, advokat Harald Stabell, sa til Trønder-Avisa tidligere i år at kvinnen ikke mente det var noe grunnlag for domfellelse for uaktsomt drap.
Sykepleieren var tiltalt for å ha gitt en pasient ved Snåsa sjukeheim så mye morfin at pasienten døde. Men saken er henlagt etter en ny rapport.